b"\n_START_ARTICLE_\nAl doilea incendiu de la Muzeul Na\xc8\x9bional al Satului \xe2\x80\x9eDimitrie Gusti\xe2\x80\x9d\n_START_PARAGRAPH_\nAl doilea incendiu de la Muzeul Na\xc8\x9bional al Satului \xe2\x80\x9eDimitrie Gusti\xe2\x80\x9d a avut loc pe 20 februarie 2002._NEWLINE_Incendiul a izbucnit \xc3\xaen jurul orei 15:30, \xc8\x99i s-a extins rapid din cauza v\xc3\xa2ntului extrem de puternic \xc8\x99i a secetei, afect\xc3\xa2nd obiective etnografice de mare valoare din zona de nord a muzeului, la limita dintre sectoarele dedicate zonelor etnografice Moldova \xc8\x99i Dobrogea. Peste 70 de pompieri militari din cadrul Brig\xc4\x83zii \xe2\x80\x9eDealul Spirii\xe2\x80\x9d au intervenit, fiind alerta\xc8\x9bi \xc3\xaen jurul orei 15:40. De\xc8\x99i au ac\xc8\x9bionat cu 15 ma\xc8\x99ini de lupt\xc4\x83, pompierii au reu\xc8\x99it s\xc4\x83 sting\xc4\x83 incendiul dup\xc4\x83 mai bine de o or\xc4\x83, din cauza v\xc3\xa2ntului puternic \xc8\x99i a lemnului uscat._NEWLINE_Comisia de cultur\xc4\x83 din cadrul Camerei Deputa\xc8\x9bilor a ajuns la concluzia c\xc4\x83 incendiul de miercuri constituie \xe2\x80\x9eun semnal deosebit de grav\xe2\x80\x9d \xc8\x99i o dovad\xc4\x83 c\xc4\x83 \xe2\x80\x9enu s-a \xc3\xaenv\xc4\x83\xc8\x9bat nimic din precedentele erori\xe2\x80\x9d._NEWLINE_Prin eforturile \xc3\xaentregului colectiv al muzeului, prin sprijinul unor muzee din \xc8\x9bar\xc4\x83 \xc8\x99i prin sus\xc8\x9binerea financiar\xc4\x83 a Ministerului Culturii \xc8\x99i Cultelor precum \xc8\x99i a unor sponsori, lucr\xc4\x83rile de restaurare, efectuate la construc\xc8\x9biile care au avut de suferit de pe urma dezastrului, au fost finalizate \xc3\xaentr-un termen relativ scurt, iar o parte dintre monumente au fost redate circuitului de vizitare.\n_START_SECTION_\nCauze \xc8\x99i martori\n_START_PARAGRAPH_\nCauzele declan\xc8\x99\xc4\x83rii incendiului nu au fost descoperite. Casa de la care a pornit incendiul era \xc3\xaenchis\xc4\x83 \xc8\x99i nu fusese racordat\xc4\x83 la re\xc8\x9beaua de curent electric, ceea ce exclude posibilitatea unui scurtcircuit drept cauz\xc4\x83 a incendiului. O echip\xc4\x83 de poli\xc8\x9bi\xc8\x99ti a declan\xc8\x99at investiga\xc8\x9biile \xc3\xaen acest caz, pentru a elucida imprejur\xc4\x83rile \xc3\xaen care a izbucnit incendiul. Colonelul Vasile Popa, adjunct al \xc8\x99efului Poli\xc8\x9biei Capitalei, a declarat c\xc4\x83 anchetatorii nu exclud ipoteza incendierii inten\xc8\x9bionate a gospod\xc4\x83riilor, urm\xc3\xa2nd a se stabili \xc3\xaen ce m\xc4\x83sur\xc4\x83 personalul supraveghetor \xc8\x99i-a \xc3\xaendeplinit atribu\xc8\x9biile._NEWLINE_Muzeografii au declarat c\xc4\x83 incendiul a pornit de la un foc f\xc4\x83cut l\xc3\xa2ng\xc4\x83 gardul dinspre \xc8\x98oseaua Kiseleff._NEWLINE_O supraveghetoare, Angelica Cotiga, sus\xc8\x9binea c\xc4\x83 a v\xc4\x83zut focul izbucnind \xc3\xaen afara complexului muzeal. Ea le-a alarmat pe celelate angajate ale muzeului, care au alertat pompierii. Ea a afirmat:_NEWLINE_\xe2\x80\x9eAm vazut foc venind din parc, \xc3\xaentr-un minut era deja p\xc4\x83l\xc4\x83laie mare din cauza v\xc3\xa2ntului\xe2\x80\x9d\n_START_SECTION_\nDesf\xc4\x83\xc8\x99urare\n_START_PARAGRAPH_\nIncendiul a izbucnit \xc3\xaen jurul orei 15:30, \xc3\xaen partea de nord a muzeului (pe latura din apropierea Casei Presei), unde se aflau case din Moldova \xc8\x99i Dobrogea. Pompierii militari au primit apelul pe la 15:40 \xc8\x99i au sosit \xc3\xaentr-un timp foarte scurt, intervenind \xc3\xaent\xc3\xa2i cu \xc8\x99ase-\xc8\x99apte autospeciale. Oamenii au \xc3\xaencercat s\xc4\x83 limiteze extinderea focului, interven\xc8\x9bia fiind \xc3\xaengreunat\xc4\x83 de v\xc3\xa2ntul care b\xc4\x83tea \xc3\xaen rafale dinspre nord \xc8\x99i care risca s\xc4\x83 poarte sc\xc3\xa2nteile spre celelalte gospod\xc4\x83rii din muzeu. De\xc8\x99i au ac\xc8\x9bionat cu 15 ma\xc8\x99ini de lupt\xc4\x83, pompierii au reu\xc8\x99it s\xc4\x83 sting\xc4\x83 incendiul dup\xc4\x83 mai bine de o or\xc4\x83, din cauza v\xc3\xa2ntului puternic \xc8\x99i a lemnului uscat. Personalul muzeului a \xc3\xaenceput, \xc3\xaen jurul orei 16:30 s\xc4\x83 scoat\xc4\x83 din casele arse doar \xc3\xaen parte mobilierul \xc8\x99i celelalte obiecte casnice, pentru a le pune la ad\xc4\x83post \xc8\x99i, eventual, a le recondi\xc8\x9biona. \xc3\x8en urma incendiului, unele case au r\xc4\x83mas f\xc4\x83r\xc4\x83 acoperi\xc8\x99 sau f\xc4\x83r\xc4\x83 decora\xc8\x9biunile exterioare, altele au ars din temelii._NEWLINE_\xc3\x8en total, p\xc3\xa2n\xc4\x83 c\xc3\xa2nd pompierii au reu\xc8\x99it s\xc4\x83 localizeze incendiul, fl\xc4\x83c\xc4\x83rile au mistuit 19 construc\xc8\x9bii \xc8\x99i o bun\xc4\x83 parte din obiectele casnice, mobilierul, icoanele \xc8\x99i alte bunuri de patrimoniu din interior._NEWLINE_Singura persoan\xc4\x83 din conducerea Muzeului prezent\xc4\x83 \xc3\xaen institu\xc8\x9bie la momentul declan\xc8\x99\xc4\x83rii incendiului a fost directorul Rusalin Isfanoni. \xe2\x80\x9eEste o pagub\xc4\x83 foarte mare, iar Ministerul Culturii va face o anchet\xc4\x83, chiar dac\xc4\x83 focul a fost declan\xc8\x99at din afara muzeului\xe2\x80\x9d, a declarat ministrul R\xc4\x83zvan Theodorescu. Acesta a apreciat c\xc4\x83 este \xe2\x80\x9eo pagub\xc4\x83 mult mai mare dec\xc3\xa2t cea de acum cinci ani\xe2\x80\x9d (primul incendiu a avut loc \xc3\xaen '97). \xe2\x80\x9eCeea ce se \xc3\xaent\xc3\xa2mpl\xc4\x83 pentru a doua oar\xc4\x83 \xc3\xaen cinci ani la Muzeul Satului \xc3\xaemi d\xc4\x83 de g\xc3\xa2ndit. Nu cred c\xc4\x83 este vorba de un blestem \xc8\x99i, ca urmare, vom lua m\xc4\x83suri \xc3\xaempotriva celor vinova\xc8\x9bi\xe2\x80\x9d._NEWLINE_Pagubele produse de incendiul de la muzeu se puteau ridica la cel mult 500 de milioane de lei, potrivit unor surse din Poli\xc8\x9bie.\n_START_SECTION_\n\xc3\x8en sprijinul muzeului\n_START_PARAGRAPH_\nPrin eforturile \xc3\xaentregului colectiv al muzeului, prin sprijinul unor muzee din \xc8\x9bar\xc4\x83 \xc8\x99i prin sus\xc8\x9binerea financiar\xc4\x83 a Ministerului Culturii \xc8\x99i Cultelor precum \xc8\x99i a unor sponsori, lucr\xc4\x83rile de restaurare, efectuate la construc\xc8\x9biile care au avut de suferit de pe urma dezastrului, au fost finalizate \xc3\xaentr-un termen relativ scurt, iar o parte dintre monumente au fost redate circuitului de vizitare. Casele afectate par\xc8\x9bial au fost restaurate folosind acelea\xc8\x99i tehnici \xc8\x99i materiale._NEWLINE_Ziarul Ziua a deschis un cont bancar (\xe2\x80\x9eDa\xc8\x9bi un leu pentru muzeu\xe2\x80\x9d) pentru dona\xc8\x9bii \xc8\x99i a publicat \xc3\xaen fiecare num\xc4\x83r un apel:_NEWLINE_\xe2\x80\x9eSalva\xc8\x9bi Muzeul Satului! Orice sum\xc4\x83 e binevenit\xc4\x83, din partea oricui! Nici un leu nu e prea pu\xc8\x9bin! Marii investitori, dar \xc8\x99i simplii cet\xc4\x83\xc8\x9beni sunt chema\xc8\x9bi s\xc4\x83 contribuie la salvarea acestui tezaur na\xc8\x9bional.\xe2\x80\x9d_NEWLINE_Conform aceluia\xc8\x99i cotidian, din 12 martie 2002:_NEWLINE_\xe2\x80\x9eMinisterul Culturii \xc8\x99i Cultelor va acorda Muzeului Satului, din suma de 12 miliarde de lei, o parte pentru a acoperi pagubele produse \xc3\xaen urma incendiului din februarie, dar \xc8\x99i pentru lucr\xc4\x83ri de prevenire a unor posibile dezastre, a anun\xc8\x9bat ieri ministrul Theodorescu, citat de Mediafax, \xc3\xaentr-o conferin\xc8\x9b\xc4\x83 de pres\xc4\x83. Din ace\xc8\x99ti bani se vor cump\xc4\x83ra echipamente pentru stingerea incendiilor (1,5 miliarde de lei), se vor efectua lucr\xc4\x83ri pentru asigurarea apei \xc3\xaen interiorul muzeului (un miliard de lei), se vor face lucr\xc4\x83ri de ignifugare a construc\xc8\x9biilor, iar gardul va fi \xc3\xaembun\xc4\x83t\xc4\x83\xc8\x9bit \xc8\x99i mutat c\xc4\x83tre exterior._NEWLINE__NEWLINE_Dup\xc4\x83 incendiul de la sf\xc3\xa2r\xc8\x99itul lui februarie, Muzeul Satului a primit dona\xc8\x9bii \xc3\xaen valoare de peste 250 de milioane de lei din care 130 de milioane provin de la teledonul organizat de TVR 2, de la ING Bank - 38 de milioane \xc8\x99i de la numeroase persoane fizice printre care se num\xc4\x83r\xc4\x83 \xc8\x99i Ion Iliescu, Dan Matei Agathon \xc8\x99i Sorin Ro\xc8\x99ca St\xc4\x83nescu.\xe2\x80\x9d_NEWLINE_Num\xc4\x83rul mare de sponsori care au contribuit la refacerea muzeului dup\xc4\x83 incendiu a fost extraordinar de mare, demonstr\xc3\xa2nd \xc3\xaensemn\xc4\x83tatea pe care o are aceast\xc4\x83 institu\xc8\x9bie pentru bucure\xc8\x99teni, dar \xc8\x99i pentru rom\xc3\xa2ni in general.\n_START_SECTION_\nUrm\xc4\x83ri\n_START_PARAGRAPH_\nA fost nevoie de dou\xc4\x83 incendii \xc3\xaen decurs de cinci ani la Muzeul Satului pentru ca deputa\xc8\x9bii din Comisia de cultur\xc4\x83 s\xc4\x83 sesizeze c\xc4\x83 patrimoniul cultural nu este protejat a\xc8\x99a cum ar trebui. Comisia de cultur\xc4\x83 din cadrul Camerei Deputa\xc8\x9bilor a ajuns la concluzia c\xc4\x83 incendiul de miercuri constituie \xe2\x80\x9eun semnal deosebit de grav\xe2\x80\x9d \xc8\x99i o dovad\xc4\x83 c\xc4\x83 \xe2\x80\x9enu s-a \xc3\xaenv\xc4\x83\xc8\x9bat nimic din precedentele erori\xe2\x80\x9d._NEWLINE_Un pichet de pompieri a fost \xc3\xaenfiin\xc8\x9bat cu aprobarea comandantului Corpului Pompierilor Militari, generalul de brigad\xc4\x83 Vladimir Secar\xc4\x83. C\xc4\x83pitanul C\xc4\x83t\xc4\x83lin Eftene, \xc8\x99eful Biroului de pres\xc4\x83 al Brig\xc4\x83zii de Pompieri \xe2\x80\x9eDealul Spirii\xe2\x80\x9d a spus:_NEWLINE_\xe2\x80\x9eMilitarii din cadrul acestui pichet dispun de o autospecial\xc4\x83 \xc8\x99i au misiunea s\xc4\x83 patruleze pe aleile din incinta muzeului, s\xc4\x83 supravegheze obiectele de patrimoniu \xc8\x99i s\xc4\x83 execute o serie de activit\xc4\x83\xc8\x9bi pentru prevenirea evenimentelor nedorite, de felul celui produs pe 20 februarie anul acesta.\xe2\x80\x9d_NEWLINE_La mai bine de un an de la incendiul care a mistuit o parte important\xc4\x83 a Muzeului Satului, poli\xc8\x9bi\xc8\x99tii bucure\xc8\x99teni au \xc3\xaentocmit primul dosar penal. Fostul director al institu\xc8\x9biei, Romulus Antonescu, era \xc3\xaen stare de libertate de judiciari\xc8\x99ti pentru neglijen\xc8\x9ba \xc3\xaen serviciu. Acuza\xc8\x9bia formulat\xc4\x83 pe numele acestuia este aceea de a nu fi luat m\xc4\x83surile corespunz\xc4\x83toare prevenirii incendiilor._NEWLINE_Dup\xc4\x83 2002, num\xc4\x83rul de vizitatori a crescut an de an, ac\xc8\x9biunile adresate publicului s-au \xc3\xaenmul\xc8\x9bit \xc8\x99i au devenit mai interesante, cercetarea a fost reluat\xc4\x83, iar restaurarea monumentelor a devenit activitatea de c\xc4\x83p\xc4\x83t\xc3\xa2i. Prin grija unor oameni cu totul deosebi\xc8\x9bi, muzeul continu\xc4\x83 s\xc4\x83 fie una dintre preferatele destina\xc8\x9bii turistice ale Capitalei, \xc3\xaenc\xc4\x83rcat de semnifica\xc8\x9bii \xc8\x99i de istorie, aici desf\xc4\x83\xc8\x99ur\xc3\xa2ndu-se \xc8\x99i diverse alte activit\xc4\x83\xc8\x9bi interesante \xc3\xaen tot timpul anului: festivaluri \xc8\x99i t\xc3\xa2rguri ale me\xc8\x99te\xc8\x99ugurilor populare, tabere de crea\xc8\x9bie pentru copii, manifest\xc4\x83ri \xc8\x99tiin\xc8\x9bifice etc.."